***ГОДИШЕН ДОКЛАД***

***ЗА***

***ДЕЙНОСТТА НА***

***РАЙОНЕН СЪД – КАЗАНЛЪК***

***Казанлък, януари 2017 година***

**Iuris praecepta sunt haec : honeste vivere, alterum non laedere,suun cuique tribuere –**

**Указанията на правото са следните : да живееш честно, да не обиждаш другите,на всеки да даваш според заслугите.**

Магистратите и съдебните служители, работещи в Районен съд – Казанлък, в изпълнение на своите служебни задължения се ръководят от стремеж за бързо, ефективно и качествено правораздаване, при стриктно прилагане нормата на закона. Поставили сме си за цел да утвърдим авторитета на съдебната институция пред гражданите, пред подрастващите, като им предоставим една достъпна и същевременно авторитетна визия за правораздавателната система.

Районен съд – Казанлък е един от най-големите необластни районни съдилища в страната. Дейността си по правораздаване Районен съд – Казанлък осъществява на територията на пет общини: Община Казанлък, която включва 20 населени места; Община Павел баня, включваща 13 населени места; Община Мъглиж, състояща се от 15 населени места; Община Николаево, състояща се от 4 населени места и Община Гурково с 11 населени места.

1. **КАДРОВА ОБЕЗПЕЧЕНОСТ И ОРГАНИЗАЦИЯ**

**НА РАБОТАТА НА СЪДА**

Към 01.01.2016 г. Районен съд – Казанлък има щатно разписание за следните длъжности: 10 съдии, в т.ч. Председател и Заместник Председател, един държавен съдебен изпълнител, 2-ма съдии по вписванията и 33-ма съдебни служители.

През отчетната година бяха извършени следните кадрови промени:

**\*** С Решение на Съдийската колегия на ВСС по протокол № 13/19.07.20160 г.,на основание чл. 194, ал. 2 от Закона за съдебната власт съдия Стела Георгиева беше преместена от Районен съд – Стара Загора в Районен съд – Казанлък,а съответно Ваня Желязкова Тенева – съдия в Районен съд – Казанлък бе преместена в Районен съд – Стара Загора, считано от 12.08.2016 г.

\* С Решение на ВСС по Протокол № 13/10.03.2016 г. , на основание чл. 234 от Закона за съдебната власт, съдия Валентина Иванова Тодорова бе повишена на място в по-горен ранг „съдия в АС“.

\* С решение на Съдийската колегия на ВСС по протокол № 14/26.07.2016 г. на съдия Невена Иларионова Иванова бе определена оценка „Много добра“ от извършено периодично атестиране.

\* С Решение на Съдийската колегия на ВСС по Протокол № 29/20.12.2016 г., на основание чл. 234 от Закона за съдебната власт, съдия Нейко Георгиев Нейков бе повишен на място в по-горен ранг „Съдия във ВКС и ВАС“. На 10.01.2017 г. същият ранг придобиха и с. Маждракова, с. Иванова, с. Косева, с. Тодоров, с. Михайлов и с. Илиев.

\* На основание чл. 276, ал. 2 и чл. 291 от Закона за съдебната власт, считано от 01.05.2016 г. на Стефка Хиновска – държавен съдебен изпълнител и съдиите по вписванията Боряна Дянкова и Гергана Домузова бе определено възнаграждение до размера на такова на съдия от окръжен съд, като на основание чл. 289, ал. 1 от ЗСВ съдия Дянкова е определена за ръководител на службата по вписвания за срок от 5 години.

С Решение на комисия “Съдебна администрация“ на Съдийската колегия на ВСС по Протокол № 26/21.09.2016 г., искането за трансформиране на длъжността „Работник по поддръжката“ в длъжност „Съдебен статистик“ бе отхвърлено с мотиви: Статистическите дейности в повечето съдилища с аналогична численост и обем на работа се извършват от изпълняващия длъжността „Системен администратор“.

През изминалата календарна 2016 година бяха прекратени трудовите правоотношения с 6 съдебни служители – 4 съдебни секретари, домакин и работник по поддръжката.

Проведоха се конкурси за заемане на длъжностите „Съдебен секретар“, „Призовкар“, „Домакин“, „Работник по поддръжката“ и „Чистач“, в резултат на които бяха назначени 6 съдебни служители:

- Светла Антонова Събчева - чистач, считано от 19.01.2016 г.;

- Диан Колев Стоянов – домакин, считано от 20.04.2016 г.;

- Иван Димитров Донев - призовкар, считано от 02.06.2016 г.;

- Радиана Денчева Грозева – съдебен секретар, считано от 25.08.2016 година;

- Недялко Стоилов Илиев – работник по поддръжката, считано от 01.12.2016 г.;

- Ана Николова Цанова – съдебен секретар, считано от 20.12.2016 г.

-Мариана Тенева Матанова бе преназначена от длъжността „Призовкар“ на длъжността „Съдебен секретар“, считано от 21.03.2016 г.

Предстои да бъде проведен конкурс за заемане на длъжността „Съдебен секретар“ и с това щатът на съдебните служители ще е изцяло попълнен.

През 2016 година продължи актуализирането на длъжностните характеристики на съдебните служители в съответствие с Правилника за администрацията в съдилищата.

През месец ноември 2016 г., на основание чл. 165 и следващите от Правилника за администрацията в съдилищата, беше извършена периодична атестация на съдебните служители, като трима от тях бяха стимулирани чрез повишаване в ранг.

На 20.12.2016 г. вРайонен съд – Казанлък беше проведено Общо събрание на съдиите, като бяха утвърдени Вътрешни правила за работата на Общото събрание на съдиите при Районен съд – Казанлък, както и Вътрешни правила за определяне възнагражденията на съдебните заседатели, съгласно измененията на Закона за съдебната власт /обн. ДВ бр. 62/09.08.2016 г./. По решение на Общото събрание бяха разширени групите дела, които следва да се разпределят в гражданското отделение, което впоследствие залегна и в утвърдените Вътрешни правила.

Със заповед на Административния ръководител на Районен съд – Казанлък от 25.10.2016 г. и съгласно писмо изх. № 3663/02.09.2016 г. на Заместник-Председателя на Апелативен съд – Пловдив беше разпоредено съдебните вземания на Районен съд – Казанлък да бъдат възлагани на държавните съдебни изпълнители, в това число и ДСИ при РС – Казанлък, считано от 01.11.2016 г. Макар и за кратък период от време се констатира, че положителната тенденция за ефективното събиране на сумите и по този ред продължава, като се очаква значително да бъдат увеличени и изпълнителните дела, образувани в Съдебно-изпълнителна служба при Районен съд –Казанлък, където работи само един държавен съдебен изпълнител.

През 2016 г. започна въвеждането на данни в Системата за изчисляване натовареността на съдиите, разработена от ВСС. Същото се извърши от разпределящите съдии, които бяха подпомагани от съдебния секретар Димитринка Иванова за наказателното отделение и от началника на отдел “Администрация“ Стефка Караджова за гражданското отделение. Бяха въведени в системата всички неприключили граждански и наказателни дела към 01.01.2016 г.

През 2016 г. Районен съд – Казанлък участва активно в образователната програма „Съдебната власт – информиран избор и гражданско доверие. Отворени съдилища и прокуратури“, в която се включиха 9 магистрата, които изготвиха и водиха лекции пред ученици от 10 и 11 клас в ПМГ „Никола Обрешков“ гр. Казанлък по теми:

- „Разделение на властите според Конституцията на Република България. Функции на съдебната власт. Структура на съдебната система. Висш съдебен съвет.“ */съдия К.Косева/;*

- „Представяне на професиите съдия, прокурор, следовател и запознаване със статута на магистратите.“ */съдия М. Михайлов/;*

- „Как може да защитим правата си чрез съдебните институции. Видове съдебни услуги. Достъп до правосъдие. Как да се предпазим да не станем жертва на престъпления? Детско правосъдие. Непълнолетните лица и правосъдието - жертви и извършители на престъпление.“ */съдия В. Тенева/;*

- „Превенция срещу употреба на наркотични вещества. Престъпления, извършвани от наркозависими лица.“ */съдия Д. Илиев/;*

- „Децата и компютърните/кибер престъпления.“ */съдия Д. Илиев/;*

- „Домашното насилие над малолетни и непълнолетни и мерките за защита на правата на жертвите.“ */Зам. Председател Й. Пудова/;*

- „Трафик на хора.“ */съдия Т. Тодоров/;*

- „Съдебни процедури с участие на деца и правата на децата в тези процедури, органи, които могат да им предложат подкрепа и защита.“ /*съдия В. Тодорова/;*

- „Възпитателни мерки за деца при противообществени прояви, начини и места за прилагането им.“ */Председател Р. Маждракова/;*

- „Хулигански прояви на непълнолетни лица и последици. Детското насилие.“ */съдия Н. Иванова/.*

Следва да се оцени като положителна тенденция изразената готовност на магистратите, ангажирани освен с пряката си правораздавателна дейност, да участват и в тази инициатива, насочена към благоприятно повлияване върху местната общност и подрастващите в града. Изразявам своята благодарност към участвалите в програмата магистрати, като една част от тях ще участват и през 2017 г. в образователната програма съвместно с учениците от СУ „Екзарх Антим I“ гр. Казанлък.

На 15.04.2016 г. в Районен съд – Казанлък беше проведен „Ден на отворените врати“, като съдебната палата беше посетена от ученици от ПМГ “Никола Обрешков“ гр. Казанлък.Председателят на съда съдия Радослава Маждракова демонстрира пред учениците начина на разпределение на делата чрез Централизираната система за разпределение.

Съдия Невена Иванова, която отговаря за връзките с обществеността, запозна учениците с организацията на работа в съда и отделните му служби.

Учениците подготвиха симулативен процес под ръководството на съдия Деян Илиев, като участници в наказателния процес – съдии, съдебни заседатели, прокурор, адвокати, свидетели, вещи лица и др. Учениците проявиха изключителна отговорност и желание към поверения им казус, като успешно пресъздадоха всички етапи в съдебното производство, включително и постановяване на съдебен акт.

В сградата на Районен съд – Казанлък бе отслужен молебен за здраве и благоденствие на работещите в нея магистрати и съдебни служители.

През отчетния период продължи обучението на съдии, като в обучения и семинари са участвали, както следва:

\**Съдия Радослава Маждракова* участва в обучение по защита на класифицираната информация в ДКСИ гр. Банкя;

\**Съдия Йовка Пудова* участва в професионална среща-дискусия „В подкрепа на хора, пострадали от насилие или трафик“, организирана от сдружение „Самаряни“;

\**Съдия Валентина Тодорова* участва в семинари на тема „Защита на потребителите. Колективни искове по ГПК. Неравноправни клаузи в договорите.“ и „Търговски сделки – общи положения, търговска продажба. Оперативен лизинг. Финансов лизинг. Производство по търговски спорове.“

*\*Съдиите Йовка Пудова, Кети Косева и Валентина Тодорова* участваха в семинар на тема „Актуални проблеми при разглеждане на спорове по договори за банков кредит. Неравноправни клаузи в договор за банков кредит“ ;

*\*Съдия Невена Иванова* – в работна среща на лицата, отговарящи за връзки с обществеността, организирана от ВСС.

*\*Съдия Ваня Тенева: –* „Дружелюбно към детето правосъдие. Подготовка и провеждане на разпити в специализирано помещение – синя стая“ и двуседмично обучение във Вашингтон по програма „Обучение на професионалисти от сферата на правосъдието“.

Това трябва да се оцени като положителна тенденция и считам, че следва да се насърчава стремежа на всеки магистрат и съдебен служител към усъвършенстване на придобитите знания и умения, още повече, че през календарната година в Районен съд – Казанлък бяха назначени нови съдебни служители, които е желателно да участват в организираните обучения от НИП.

Продължава практиката, свързана с преодоляване на общественото недоверие и съмнения за корупция в съдебната система. Освен провеждане на ежеседмичен приемен ден на Председателя на съда, преди години е поставена кутия за сигнали до Комисията на ВСС за корупция. През отчетния период не са постъпили такива сигнали.

Създадената интернет-страница, до която е осигурен облекчен достъп, поддържа актуална информация за дейността на съда и на отделните служби. Съдебните актове се публикуват в нея ежедневно. Публикувани са новосъздадените и актуализирани вътрешни правила за работата на съда, новостите, свързани с организацията на работа и обяви за работа.

За втора поредна година от Административния ръководител се изготвя медийна стратегия на Районен съд – Казанлък, насочена към повишаване доверието на гражданите чрез подобряване на информационната среда за дейността на съда, както и информираността на гражданите по конкретни и наболели теми, спазване на определени правила за медийно поведение; осигуряване на публичност на годишни отчетни доклади на съда; провеждане на образователни и тематични информационни кампании.

През 2016 г. образователната програма, в която участва и Районен съд – Казанлък беше отразена на сайта на съда, като бяха публикуван репортаж и снимков материал, който беше предоставен на ПМГ “Н. Обрешков“ и отразен на сайта на училището, както и в местни медии. Съдия Невена Иванова, като отговаряща за връзки с обществеността, при изразен интерес, дава информация на местни и централни медии относно дела, които представляват особен обществен интерес.

През 2016 г. всички съдии взеха участие в различни комисии – за атестиране на съдебните служители, за извършване на инвентаризации, за закупуване на материални активи, в обявени конкурси за съдебни служители и др. Независимо от ангажираността си с пряката правораздавателна дейност следва да се отбележи, че всички изпълниха срочно и отговорно поставените им задачи. Със същата отговорност към поставените задачи се отнесоха и включените в тези комисии съдебни служители.

1. **ПРЕДЛОЖЕНИЕ ЗА ПРОМЕНИ В ЩАТА**

През 2016 г. в Районен съд – Казанлък броят на гражданските и наказателни дела се запази висок в сравнение с предходните години, като наказателните дела са със 77 бр. повече от постъпилите през 2015 г. Кадровите промени,настъпили в гражданското отделение на съда и ползваните отпуски за временна неработоспособност на част от магистратите, макар и да няма незаети съдийски бройки, е увеличило в значителна степен натоварването на съдиите, работещи в това отделение. Именно за оптимизиране на работата и утвърждаване на екипния принцип, намирам за уместно да се направи предложение до ВСС за увеличаване на щата на съда с една съдийска бройка за гражданско отделение и съответно една бройка за съдебен секретар.

Държавният съдебен изпълнител Стефка Хиновска обслужва целия съдебен район, като при необходимост е замествана от съдиите от гражданското отделение. Това създава неудобство в цялостната организация на съда и съдебно-изпълнителната служба, поради което е необходимо да бъде разкрита и още една щатна длъжност за държавен съдебен изпълнител. Освен това, както бе упоменато и по-горе, считано от 01.11.2016 г. на ДСИ Хиновска се възлага събирането на значителен брой съдебни вземания не само на Районен съд – Казанлък, но и от други съдилища от съдебния окръг, поради което увеличението на броя на изпълнителните дела ще се запази като трайна тенденция през 2017 г.

Освен това, намирам че остава необходимостта от увеличаване щатната численост на съда с една щатна бройка „Съдебен статистик“, предвид и нововъведената усложнена Методика за отчитане дейността на съдебните органи и съдиите в РБългария, като следва да се отбележи, че до настоящият момент съдебната статистика в съда се изготвя от съдебните секретари, което затруднява правораздавателната и организационната дейност в съда. В нея активно участва и началника на отдел „Администрация“, но предвид настъпилите кадрови промени и новоназначените съдебни служители на длъжността „Съдебен секретар“ е необходимо същите да бъдат обучавани и в тази насока.

1. **ДВИЖЕНИЕ НА ДЕЛАТА**

През 2016 г. в съда са постъпили общо 4563 бр. дела **/**за сравнение: през 2015 г. - 4 999 бр. дела, през 2014 г. - 3710 бр. дела, през 2013 г. - 4740 бр./.

Средното месечно постъпление на 1 съдия на база 12 месеца е 39.00 бр. / през 2015 г. е 44.85 бр., през 2014 г.- 30.90 бр., през 2013 г. е било 39.50 бр./.

Показателят е закономерна последица от увеличение постъпленията на делата през годините, като се отчита лек спад на постъпилите дела през календарната 2016 г.

**НАКАЗАТЕЛНИ ДЕЛА**

През 2016 г. са постъпили общо 1 749 наказателни дела /за сравнение: през 2015 г. са постъпили общо 1 672 бр. наказателни дела, през 2014 г. - 1 268 бр. наказателни дела, през 2013 г. са били 1648 бр./

Видно е, че са постъпили 77 бр. наказателни дела повече от предходната година. В сравнителния период може да се очертае тенденция за прогресивно увеличение на делата през посочените години.

Средномесечното постъпление на един съдия от наказателно отделение на база 12 месеца по щат за 2016 г. е 29,15 бр. дела.

Броят на новопостъпилите наказателни дела от общ характер за 2016 г. е 395 /за 2015 г. са били 380, за 2014 г. - 433, за 2013 г. - 518 бр./. От посочените цифри е видно,че за 2016 г. броят на наказателните дела от общ характер е увеличен в сравнение с предходната година.

От общия брой новопостъпили НОХ дела, със споразумение са внесени 226 бр. Със споразумение по реда на чл. 384 НПК са приключили 50 бр. дела /за сравнение: през 2015 г. са били 155 бр., а със споразумение по реда на чл. 384 НПК са приключили 72 дела /.

Прекратено е съдебното производство и на Районна прокуратура - Казанлък са върнати за доразследване през 2016 г. 21 бр. дела, от които 15 бр. НОХД и 6 бр. по чл. 78а НК /за сравнение: през 2015 г. са върнати 16 бр. дела, от които: 14 бр. НОХД и 2 бр. по чл. 78а НК , през 2014 г. са върнати 25 бр. дела - 18 бр. НОХД и 7 бр. по чл. 78а НК; през 2013 г. за доразследване са върнати 41 бр. дела - 30 бр. НОХД и 11 бр. по чл. 78а НК/, като е видно, че има увеличение на върнатите дела на Районна прокуратура – Казанлък в сравнение с предходната година с 6 броя.

От разпоредително заседание са върнати през 2016 г. 15 бр. дела /за сравнение: през 2015 г. – 9 бр. дела, през 2014 г. - 13 бр. дела, 2013 г. - 28 бр./ и от открито съдебно заседание за 2016 г. – 6 бр.дела /за сравнение: през 2015 г. – 7 бр., през 2014 г. – 12 бр. дела, през 2013 г. - 13 бр./.

За прекратяване на съдебното производство и връщане на делата за допълнително разследване на Районна прокуратура – Казанлък следва да бъдат обобщени следните причини:

1. В постановлението за привличане на обвиняем и вземане на мярка за неотклонение в хода на досъдебното производство не се посочват в пълен обем всички обективни и субективни признаци от състава на престъплението, не се конкретизират времето,мястото и начинът на осъществяване на деянието.

2. В хода на досъдебното производство не са били предявени материалите по разследването в нарушение на чл. 227 НПК или е нарушено правото на защита на обвиняемия,като не му е бил назначен служебен защитник,когато защитата за него е била задължителна.

3. Обвинителният акт не отговаря на изискванията на чл. 246, ал. 2 НПК – в обстоятелствената му част не се излагат в пълен обем фактическите обстоятелства, върху които се основава обвинението, като не са посочени елементи от състава на същото – дата и място на извършване на деянието, неправилна правна квалификация, водещи до нарушаване правото на защита на обвиняемия.

4. Значителна част от делата са върнати за това, че подсъдимият е предаден на съд при неясна и непълна фактическа обстановка, изложена в обстоятелствената част на обвинителния акт, която е в противоречие с диспозитивната част на същия.

5. Не са били налице основанията за внасяне на делото по реда на чл.78а НК.

Подадени са 8 бр. частни протести, от които са оставени без уважение 5 бр., 1 бр. е уважен, а останалите 2 бр. са били върнати от съда, като единият е просрочен, а другият – недопустим.

Резултатът от инстанционната проверка на тези актове на съда, след връщане на делата, е много добър показател за потвърдени съдебни актове. Усилията за намаляване броя на връщаните от съдебно заседание дела дават резултат, което е показател за качеството на работата на съдията-докладчик в разпоредителното заседание.

През 2016 г. съдиите от наказателното отделение са разгледали общо 1894 бр. дела, от които: 1749 бр. са постъпили през годината и 145 бр. са висящи в началото на периода.

През отчетния период са били разгледани 440 бр. наказателни общ характер дела. Свършени са 405 бр. или 91,82%. От тях в срок до три месеца са приключили 369 дела или 91,11%. За доразследване са върнати 15 бр. дела, а 4 бр. са прекратени по други причини.

За сравнение за 2015 г. – са били 410 бр. наказателен общ характер дела. Свършени са 365 бр. или 89,02%. От тях в срок до три месеца са приключили 343 дела, което представлява 94%, за 2014 г. - 406 бр., което представлява 92%, 2013 г. – 89 % .

Видно е подобряването на този показател през 2016 г. и трайната тенденция за запазване на броя на свършените в тримесечен срок дела.

В края на отчетния период са останали несвършени 35 бр. НОХД.

Новопостъпилите през 2016 г. НЧХД са 25 бр. /за сравнение: 2015 г. НЧХД са 18 бр., през 2014 г. НЧХД са 20 бр./ Разгледани са 33 бр. и са свършени 23 бр., от които в тримесечен срок са 9 бр. или 39,13 % от делата.

Прекратени са 13 бр.,а със съдебен акт по същество са приключили 10 бр.В края на периода са останали несвършени 10 бр. дела.

През отчетния период са новообразувани 94 бр. дела по чл. 78а НК, като останали несвършени от предходния период са 8 бр. Разгледани са 102 бр. и са свършени 90 бр., от които 86 бр. в тримесечния срок или 95,56 %. Останали несвършени в края на периода са 12 дела.За доразследване са върнати 6 бр.

През 2016 г. са постъпили 852 бр. ЧНД, разгледани са 866 бр. /заедно с 14 бр. висящи в началото на периода/, свършени са 851 бр., от които 849 бр. в срок до 3 месеца, което представлява 99,76 %., несвършени са останали 15 бр. дела.

Образувани са 100 бр. ЧНД – разпити, свършени в срок 100 – 100 %.

През календарната 2016 г. се забелязва трайна тенденция за увеличение на ЧНД, което се дължи на увеличение броят на ЧНД-Д, разглеждани от дежурен съдия и в частност исканията по чл. 159а и сл. от НПК.

През отчетната година в съда са постъпили 383 бр. административно-наказателен характер дела. Висящи в началото на периода са били 70 бр. дела.

Разгледани са 453 бр. дела и са свършени 385 бр., от които в срок до 3 месеца 271 бр., което представлява 70,30%.

Забелязва се намаление на постъпилите дела в сравнение с изминалата година, които са били 426 бр. административно-наказателен характер дела, като се е запазила положителната тенденция този вид дела да бъдат приключвани в тримесечния срок.

Образувани са 22 бързи и 2 незабавни производства. Съкратените производства са 58 бр.

През годината няма свършени производства по искане на обвиняемия.

Средномесечното постъпление на 1 съдия от наказателното отделение за 2016 г. е 29,15бр.дела /за сравнение през 2015 г. е 29,58 бр., през 2014 г. – 22,93 бр., 2013 г. - 27.46 бр./.

Свършени са средномесечно за 2016 г. - 29.15 бр.дела.

За сравнение през 2015 г. с приключен 27.17 бр. дела, за 2014 г. - 21.2 бр., 2013 г. - 28.08 бр. дела.

От изложените в доклада данни произтичат следните изводи:

Спрямо предходната година е увеличен общият брой на постъпилите за разглеждане наказателни дела.

В рамките на новопостъпилите дела е видно, че е налице тенденция за увеличаване броят на постъпилите дела за престъпления против личността за 2016 г. – 31 бр. /за 2015 г. са 20 бр., за 2014 г. - 22 бр., 2013 г. - 22 бр./ През годината са постъпили 3 бр. дела по чл. 159а-159в от НК.

Намален е броят на постъпилите дела за престъпления против собствеността, макар и незначително, в сравнение с миналата година – за 2016 г. - 89 бр. /за 2015 г. те са 95 бр., през 2014 г. са постъпили 137 бр. дела, 2013 г. - 174 бр./.

При престъпленията против стопанството също има намаление на новообразуваните дела – за 2016 г. - 27 бр. / за 2015 г. са постъпили 29 бр., за 2014 г. - 34 бр., 2013 г. - 65 бр./.

Броят на делата за общоопасните престъпления,в т.ч. и на престъпленията в транспорта, за 2016 г. са 181 бр. /за 2015 г. е 156 бр., за 2014 г. - 178 бр., през 2013 г. са били 206 бр./ В сравнение с предходната година този вид дела са се увеличили, като тенденцията за този род престъпления е за устойчивост на постъпващите дела.

През 2016 г. образуваните НОХД за престъпления, свързани с отглеждане на растения и престъпления, свързани с употреба на наркотични вещества са 29 бр. /за сравнение за 2015 г. са 10 бр., за 2014 г.- 7бр., при 21 бр. през 2013г./. Констатира се значително увеличение на този род дела, което е една доста тревожна тенденция с оглед на обстоятелството, че по-голямата част от извършителите на този род престъпления са млади хора.

По отношение на делата за престъпления против брака, семейството и младежта трябва да се отбележи, че е налице значително намаление спрямо предходните години – за 2016г. са 21бр. /за сравнение през 2015 г. са постъпили 42 бр. дела, за 2014 г. - 37 бр. дела, 2013 г. са били 22 бр./.

Броят на делата за престъпления против правата на гражданите са 4 бр.

Броят на внесените дела за документни престъпления са 26 бр.

Броят на внесените през 2016 г. дела за престъпления против реда и общественото спокойствие са 16 бр.

Съдиите от наказателното отделение са разгледали през 2016 г. общо 1894 бр. дела, от които 145 бр. останали от миналата година и са свършили 1754 бр. дела, което представлява 92.61%. От тях са приключили в тримесечен срок 90 %. За сравнение през 2015 г. са разгледани общо 1775 бр. дела, от които 103 бр. останали от миналата година и са свършили 1 630 дела, което представлява 91.83%. От тях са приключени в тримесечен срок - 94 %. През 2014 г. са разгледани общо 1376 бр. дела, от които 108 бр. останали от предходни години и са свършили 1273 бр., което представлява 92.52 %; 2013 г. - 94 %. От тях през 2014г. 1173 бр. са приключили в тримесечен срок – 92 % , 2013 г. – 87 %,

Средната продължителност за разглеждане на наказателните дела от постъпването им в съда до постановяване на съдебния акт за 2016 г. е 28.48дни. За сравнение през 2015 г. е 25.83 дни, за 2014 г. е 31.60 дни, 2013 г. - 43.65 дни.И тук тенденцията е за значително подобряване на този показател в последните четири години.

Насрочването на наказателните дела от общ характер, извън тримесечния срок, се допуска само с разрешение на Председателя на съда и то в периода на ползване на платения годишен отпуск от съдиите.

Отчитат се за поредна година много добри резултати, които се дължат на усилията на съдиите от наказателно отделение и съдебните служители, като разпределението на делата се извършва в деня на постъпването им, разпореждането на докладчика за насрочване се извършва в тридневен срок, призовките и съобщенията се изготвят също в тридневен срок, а връчването им се осъществява до 14 дни. В кратки срокове се администрират делата, по които са постъпили протести или жалби.

През отчетния период са решени със съдебен акт по същество 1383 бр. дела /за сравнение през 2015г. - 1309 бр. наказателни дела, през 2014 г. са 869 бр. наказателни дела/, което също е много добър атестат за срочността и бързината на приключените дела в сравнение с предходни периоди.

През 2016 г. за престъпления от общ характер са съдени 439 лица,осъдени са 431 лица, в т.ч. 17 непълнолетни, като са оправдани 2 лица и 6 лица не са осъдени, поради прекратяване на производството по други причини. За сравнение през 2015 г. за престъпления от общ характер са съдени 399 лица, осъдени са 396 лица, в т.ч.18 непълнолетни, като е оправдано 1 лице и 2 лица не са осъдени, поради прекратяване на производството по други причини. През 2014 г. за престъпления от общ характер са съдени 607 лица, осъдени са 587 лица, в т.ч. 33 непълнолетни. Оправдани са 5 лица.

През 2016 г. на 324 лица наложеното наказание е „Лишаване от свобода“ до 3 години, като 240 лица са осъдени условно и 84 лица - на ефективно наказание.На 6 лица е наложено наказание „Лишаване от свобода“ над 3 до 15 години. На 68 лица е наложено наказание „Пробация“. Глоба е наложена на 30 лица. Три лица са признати за виновни, но не са наказани.

За сравнение през 2015 г. на 238 лица наложеното наказание е „Лишаване от свобода“ до 3 години, като 161 лица са осъдени условно и 77 лица - на ефективно наказание. На 13 лица е наложено наказание „Лишаване от свобода“ над 3 до 15 години. На 124 лица е наложено наказание „Пробация“. Глоба е наложена на 20 лица. На 1 лице е наложено наказание „Обществено порицание“. През 2014 г. на 297 лица наложеното наказание е „Лишаване от свобода” до 3 години, като на 197 лица е условно, а на 153 лица е наложено наказание „Пробация”. Най-често налаганото наказание е „Лишаване от свобода” до 3 години с отлагане на изтърпяването му. На 8 лица е било наложено наказание „Лишаване от свобода” над 3 години.

В края на отчетния период за 2016 г. са влезли в сила 390 бр. присъди, от които присъди по НОХД - 380 броя и по НЧХД - 10 бр., чието изпълнение е извършено в срок.

Свършени наказателни дела по видове и сравнение с предходните четири години:

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| **Година** | **НОХД** | **НЧХД** | **78а НК** | **ЗБППМН** | **Реабилитация** | **Принудителни Мед. мерки** | **Кумулации** | **АНД** | **УБДХ** | **Мерки** | **Други дела** | **ЧНД-Д** |
| **2016** | 405 | 23 | 90 | 6 | 29 | 65 | 18 | 356 | 29 | 25 | 19 | 689  в т.ч. по ЗЕС |
| **2015** | 365 | 17 | 67 | 4 | 21 | 50 | 29 | 371 | 40 | 38 | 19 | 609 |
| **2014** | 446 | 21 | 87 | 9 | 17 | 53 | 48 | 343 | 22 | 23 | 25 | 204 |
| **2013** | 545 | 26 | 80 | 6 | 16 | 50 | 72 | 571 | 31 | 26 | 31 | 269 |
| **2012** | 505 | 34 | 73 | 8 | 13 | 46 | 51 | 473 | 27 | 45 | 29 | 217 |

Решените по същество дела от общ характер по видове са:

|  |  |  |  |  |  |
| --- | --- | --- | --- | --- | --- |
| **РЕШЕНИ ПО СЪЩЕСТВО**  **ОБЩ ХАРАКТЕР**  **/с присъда и споразумение/** | **Дела**  **2016г.** | **Дела**  **2015г.** | **Дела**  **2014г.** | **Дела**  **2013г.** | **Дела**  **2012г.** |
| Престъпления п/в личността | 26 | 17 | 23 | 12 | 10 |
| Престъпления п/в правата  на гражданите | 4 | 4 | 3 | 1 | 0 |
| Престъпления п/в брака,  младежта и семейството | 24 | 35 | 37 | 20 | 27 |
| Престъпления п/в собствеността | 92 | 87 | 135 | 82 | 103 |
| Престъпления п/в  стопанството | 27 | 28 | 36 | 10 | 11 |
| Престъпления п/в фин., дан.  и осигурителната системи |  | 0 | 0 | 0 | 0 |
| Престъпления п/в държавата  и обществени организации | 1 | 1 | 3 | 0 | 0 |
| Документни престъпления | 26 | 10 | 11 | 3 | 3 |
| Престъпления п/в реда и  общественото спокойствие | 11 | 20 | 12 | 4 | 3 |
| Общоопасни престъпления | 175 | 148 | 183 | 45 | 28 |
| **ОБЩО:** | **386** | **350** | **443** | **185** | **209** |

В края на отчетната 2016 г. са останали несвършени 35 бр. НОХД.

За сравнение през 2015 г. са останали несвършени 45 бр. НОХД, за 2014 г. - 30 бр. НОХД, 2013 г. - 40 бр.

Общо висящите наказателни дела в края на периода са 140бр. /За сравнение през 2015 г. са 145 бр., през 2014 г. - 103 бр., през 2013 г. - 108 бр./.

Налице е тенденция за намаляване броя на останалите несвършени наказателни дела като цяло и в частност на делата от общ характер в сравнение с предходната година.

Процентното съотношение на несвършените дела спрямо постъпилите дела е 8.00 /за 2015 г. - 8.67%, за 2014 г. - 8.12 %, 2013 г. – 6.55 %, 2012 г. - 10.43 %/.

По глави от НК присъдите и осъдените лица, сравнени с предходните четири години са, както следва:

**Структура на наказателната престъпност – 2016 година**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Глави НК | Брой дела | Осъдени | В.т.ч.:  Непълнолетни | Лишаване от  свобода до 3 г. | В т.ч.условно | Лишаване от  свобода над 3 г. | Глоба | Пробация | Др.наказания |
| Престъпление против личността | 26 | 27 | 2 | 18 | 16 | 1 | - | 7 | 1 |
| Престъпление против правата на гражданите | 4 | 4 | - | 1 | - | - | - | 3 | - |
| Престъпление против брака, семейството и младежта | 24 | 23 | - | 6 | 6 | - | 2 | 14 | 1 |
| Престъпление против собствеността | 92 | 135 | 12 | 111 | 64 | 4 | 4 | 15 | 1 |
| Престъпление против стопанството | 27 | 29 | - | 16 | 14 | - | 7 | 6 | - |
| Престъпление против държавата, държавните органи и общ. Организации | 1 | 1 | - | - | - | - | - | 1 | - |
| Документни престъпления | 26 | 26 | - | 15 | 14 | 1 | 2 | 8 | - |
| Престъпление против реда и обществ. спокойствие | 11 | 12 | - | 7 | 5 | - | 1 | 4 | - |
| Общоопасни престъпления | 175 | 174 | 3 | 150 | 121 | - | 14 | 10 | - |
| **ОБЩО:** | **386** | **431** | **17** | **324** | **240** | **6** | **30** | **68** | **3** |

**Структура на наказателната престъпност – 2015 година**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Глави НК | Брой дела | Осъдени | В.т.ч.:  Непълнолетни | Лишаване от  свобода до 3 г. | В т.ч.условно | Лишаване от  свобода над 3 г. | Глоба | Пробация | Др.наказания |
| Престъпление против личността | 18 | 18 | 1 | 10 | 8 | 1 | 0 | 7 | 0 |
| Престъпление против правата на гражданите | 4 | 4 | 0 | 0 | 0 | 0 | 0 | 4 | 0 |
| Престъпление против брака, семейството и младежта | 36 | 36 | 0 | 11 | 11 | 0 | 3 | 22 | 0 |
| Престъпление против собствеността | 96 | 128 | 17 | 99 | 44 | 9 | 5 | 14 | 1 |
| Престъпление против стопанството | 28 | 28 | 0 | 17 | 16 | 0 | 0 | 11 | 0 |
| Престъпление против държавата, държавните органи и общ. Организации | 1 | 1 | 0 | 1 | 1 | 0 | 0 | 0 | 0 |
| Документни престъпления | 11 | 10 | 0 | 4 | 3 | 0 | 0 | 6 | 0 |
| Престъпление против реда и общест. Спокойствие | 20 | 23 | 0 | 13 | 10 | 0 | 0 | 10 | 0 |
| Общоопасни престъпления | 151 | 148 | 0 | 83 | 68 | 3 | 12 | 50 | 0 |
| **ОБЩО:** | **365** | **396** | **18** | **238** | **161** | **13** | **20** | **124** | **1** |

**Структура на наказателната престъпност – 2014 година**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Глави НК | Брой дела | Осъдени | В.т.ч.:  Непълнолетни | Лишаване от  свобода до 3 г. | В т.ч.условно | Лишаване от  свобода над 3 г. | Глоба | Пробация | Др.наказания |
| Престъпление против личността | 23 | 21 | 2 | 14 | 7 | 1 | 1 | 5 | 0 |
| Престъпление против правата на гражданите | 3 | 2 | 0 | 0 | 0 | 0 | 0 | 2 | 0 |
| Престъпление против  брака, семейството и младежта | 37 | 37 | 0 | 16 | 16 | 0 | 0 | 16 | 5 |
| Престъпление против собствеността | 135 | 181 | 21 | 141 | 72 | 6 | 5 | 25 | 4 |
| Престъпление против стопанството | 36 | 37 | 0 | 17 | 14 | 1 | 0 | 19 | 0 |
| Престъпление против държавата, държавните органи и общ.организации | 3 | 2 | 0 | 0 | 0 | 1 | 1 | 0 | 2 |
| Документни престъпления | 11 | 9 | 0 | 4 | 4 | 0 | 2 | 3 | 0 |
| Престъпление против реда  и общест. Спокойствие | 12 | 11 | 0 | 3 | 2 | 0 | 0 | 8 | 0 |
| Общоопасни престъпления | 183 | 184 | 2 | 100 | 78 | 0 | 11 | 73 | 0 |
| **ОБЩО:** | **443** | **484** | **25** | **295** | **193** | **9** | **20** | **151** | **11** |

**Структура на наказателната престъпност – 2013 година**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Глави НК | Брой дела | Осъдени | В.т.ч.:  Непълнолетни | Лишаване от  свобода до 3 г. | В т.ч. условно | Лишаване от  свобода над 3 г. | Глоба | Пробация | Др.нак  азания |
| Престъпление против личността | 29 | 30 | 1 | 18 | 11 | 4 | 0 | 7 | 0 |
| Престъпление против правата на гражданите | 1 | 1 | 0 | 1 | 1 | 0 | 0 | 0 | 0 |
| Престъпление против брака, семейството и младежта | 23 | 23 | 0 | 11 | 11 | 0 | 0 | 10 | 2 |
| Престъпление против собствеността | 195 | 277 | 35 | 232 | 127 | 8 | 2 | 34 | 1 |
| Престъпление против стопанството | 65 | 85 | 1 | 43 | 40 | 0 | 5 | 37 | 0 |
| Престъпление против държавата, държавните органи и общ.организации | 1 | 1 | 0 | 0 | 0 | 0 | 0 | 1 | 0 |
| Документни престъпления | 13 | 11 | 0 | 8 | 7 | 0 | 1 | 3 | 0 |
| Престъпление против реда и общест. Спокойствие | 13 | 15 | 0 | 9 | 5 | 0 | 0 | 6 | 0 |
| Общоопасни престъпления | 205 | 197 | 0 | 107 | 91 | 0 | 10 | 79 | 1 |
| **ОБЩО:** | **545** | **640** | **37** | **429** | **293** | **12** | **18** | **177** | **4** |

В наказателното отделение работят съдиите Радослава Маждракова, Невена Иванова,Тодор Тодоров, Михаил Михайлов и Деян Илиев.

Всички съдии в наказателното отделение са работили с приблизително еднаква натовареност в резултат на разпределението на делата на случаен принцип, като Административният ръководител участва в разпределението на делата с 80% натовареност в отделните групи в наказателното отделение и на 100% в делата, разпределяни по дежурство.

Разликата в броя на делата се получава от постъплението на делата, разпределяни на дежурен съдия и броят на делата, останали несвършени от съответния съдия в края на предходната година. За резултатите на всеки съдия в наказателното отделение е приложена таблица.

Въз основа на заповед на Административния ръководител ежемесечно съдебните секретари изготвят писмени справки по съдии, чрез които се проследява движението на делата и спазването на кратките срокове, предвидени в НПК, както и справки за дела с просрочени съдебни актове. Ежемесечната проверка на срочните книги от административния ръководител също дава възможност да се проследяват движението и сроковете по наказателни дела. Не е имало необходимост да се предприемат съответни мерки, тъй като съдебните актове, изготвяни от магистратите, са били винаги в законоустановения срок.Това е отличен показател за работата на съдиите от наказателното отделение.

През 2016 г. са били обжалвани и протестирани общо 224 акта, постановени по наказателни дела, от които: 29 присъди, 151 решения и 44 определения и разпореждания.От тях по дела от административно- наказателен характер са 152.Оставени са в сила общо 156 акта /119 бр. присъди и решения и 29 бр. определения, в т.ч. и 8 бр., по които е отказано възобновяване на производството по искане на осъдения/. Изцяло отменени са 60 акта, както и са изменени 7 бр. от върнатите през годината съдебни актове. В процентно изражение потвърдените актове представляват 70.00%, отменените - 27.00% и изменените са 3.00%. Процентите са изчислени към обжалваните, върнати през календарната година дела, а не към подлежащите на обжалване актове.

За сравнение през 2015 г. са били обжалвани и протестирани общо 198 акта, постановени по наказателни дела, от които: 43 присъди, 138 решения и 17 определения и разпореждания.От тях по дела от административно- наказателен характер са 134. Оставени са в сила общо 118 акта /93 бр. присъди и решения и 25 бр. определения/. Изцяло отменени са 70 акта, както и 2 акта по НЧХД, поради оттегляне на тъжбата, както и са изменени 15 бр. от върнатите през годината съдебни актове. В процентно изражение потвърдените актове са били 57.56%, отменените - 35.12% и изменените са 7.32%.През 2014 г. са били обжалвани и протестирани общо 220 акта, постановени по наказателни дела,2013 г. – 270 бр./. В процентно изражение потвърдените актове представляват за 2014г.- 58.23 % ,2013 г. - 56.66 %/, а отменените за 2014 г.– 35.02 % , 2013 г. – 37.05%/ и изменените за 2014 г.-6.75 % , 2013 г. - 6.29 %./ Констатира се известно увеличение на броя на обжалваните актове в сравнение с предходната година.

Като бързина на правораздаването и качество на постановените съдебни актове през изминалата 2016 г., работата на съдиите в наказателното отделение следва да се оцени като отлична. Този извод се налага от увеличението на потвърдените съдебни актове от по-горните инстанции с 12.44% в сравнение с предходната. Запазва се и тенденцията за приключване на наказателните производства в предвидените в закона срокове.

Като основни причини за отмяна на съдебните актове по наказателни дела от страна на горните инстанции следва да се посочат неотчетени от съда процесуални нарушения, допуснати в хода на досъдебното производство и в обвинителния акт,както и такива, допуснати от самия съдебен състав. Незначителен е броят на отменените съдебни актове, поради неправилно приложение на материалния закон. Следва да се отбележи, че тази календарна година отменените съдебни актове по дела с административно-наказателен характер са намалели - 45бр., като са намалели и значително делата, които са върнати за ново разглеждане от друг състав на съда, което обстоятелство също е много добър показател за работата на съдиите от наказателно отделение.

**БЮРО „СЪДИМОСТ“ при РС - Казанлък**

В бюро „Съдимост“ през 2016 г. са издадени 11983 свидетелства за съдимост и 1695 справки за съдимост, като са обработени 530 бюлетина /за сравнение през 2015 г. са издадени 12232 свидетелства за съдимост и 1941 справки за съдимост,като са обработени 512 бюлетина, през 2014 г.- 10046 бр. свидетелства за съдимост и 2232 бр. справки за съдимост. Обработени са през 2014 г.- 617 бр. бюлетини.

В бюро „Съдимост” работи само един служител. При отсъствието на титуляра се осигурява служител, който да го замества, поради което през годината не са допускани забавяния при издаване на справките и свидетелствата за съдимост.

**ГРАЖДАНСКИ ДЕЛА**

През 2016 г. в съда са постъпили 2 814 бр. граждански дела, т.е. с 513 бр. по-малко от миналата година.

За сравнение през 2015 г. в съда са постъпили 3327 бр. граждански дела, през 2014 г. - 2442 бр., през 2013 г. - 3092 бр.

От общия брой граждански дела през 2016 г. са постъпили 1 822 бр. заповедни производства, в т.ч. заявления по чл. 410 и чл. 417 ГПК.

Исковете по СК, ЗЗДН, ЗЛС, ЗГР, ЗЗДетето и ЗБЖИРБ са 409 бр., в т.ч. по ЗЗДН са 27 бр. Облигационните искове са общо 119 бр.

Вещните искове са 21 бр.Делбите и исковете по Закона за наследството са 27 бр. Постъпилите установителни искове са 87 бр. Исковете по КТ са 50 бр.

Административните производства са 4 бр., а исканията за допускане на обезпечение са 15 бр.Други частни производства са 252 бр., от които 7 са по регламент.

В сравнение с 2015 г. е намален броят на новообразуваните дела по чл. 410 и чл. 417 ГПК с 520 бр. дела. Значително е намалял броят на облигационните искове в сравнение с 2015 г. - със 111 бр.

Намаляло е постъплението на вещни искове с 6 бр. дела, като са се увеличили делбите с 4 бр.

Исковете по КТ са намалели с 9 бр. в сравнение с изминалата година.

Средномесечното постъпление на един съдия от гражданско отделение на база 12 месеца по щат за 2016 г. е 46,90 бр. дела / за 2015 г. е 57,36 бр.дела, за 2014 г. – 46,05 бр. дела, за 2013 г. – 54,97 бр./

Съдиите от гражданско отделение са разгледали през 2016 г. 3 101 бр. дела. За сравнение през 2015 г. делата за разглеждане са 3 607 бр., през 2014 г. – 2 763 бр., 2013 г. – 3 352 бр./

Свършени са през 2016 г. 2 849 бр. дела. Съотношението между свършени и разгледани дела за 2016 г. е 91,87 %. За сравнение през 2015 г.- 3320 бр. дела, през 2014 г. - 2483 бр. дела, 2013 г. – 3031 бр./ Съотношението между свършени и разгледани дела за 2015 г. – 92,04 %, 2014 г. е било 89,86 % , 2013 г. – 90,43 % .

Постигнат е много добър показател при разглеждането и свършването на гражданските дела, като е налице устойчивост по този показател в сравнение с изминалите периоди.

От свършените през годината 2849 бр. дела, със спогодба са приключили 39 бр., 244 бр. са прекратени по други причини, а останалите 2 566 бр. са приключили с постановяване на акт по същество.

В срок до три месеца са свършени 2 700 бр. дела, което представлява 94,77% /за сравнение през 2015 г. са свършени 3188 бр. дела, което представлява 96,02%, през 2014 г. - 2321 бр. дела, което представлява 93%, през 2013 г. - 96 %/.Видно е, че процентът на свършените в срок до три месеца дела е незначително намален в сравнение с 2015 г., като през последните години е над 90 %.

В края на отчетния период са останали несвършени 252 бр. дела, което представлява 8,96%. За сравнение през 2015 г. са останали несвършени 287 бр. дела, което представлява 8,62% спрямо постъпилите дела, през 2014 г. - 280 бр. дела, което представлява 11,47 % спрямо постъпилите дела, 2013 г. – 10,38 %.

В рамките на последните четири години броят на несвършените в края на годината дела е сравнително постоянен, като този показател е подобрен в сравнение с 2014 г.Като основна причина за това следва да се посочи предвидения в чл. 131 ГПК срок за размяна на книжата и срещаните трудности във връзка с връчването им.

За периода от 2012 г. – 2015 г. показателите за свършени граждански дела в Рйонн съд – Казанлък са следните :

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Година | Искове по СК | Облигационн искове | Вещни  искове | Делби | Искове  по КТ | Финансови начети | Други  Дела | Заповедно  производство |
| 2015 | 261 | 230 | 44 | 25 | 61 | 0 | 358 | 2341 |
| 2014 | 278 | 228 | 54 | 31 | 68 | 0 | 313 | 1511 |
| 2013 | 297 | 251 | 59 | 20 | 76 | 0 | 297 | 2030 |
| 2012 | 301 | 202 | 67 | 25 | 63 | 0 | 266 | 2447 |

Предвид промяната в статистическите форми за 2016 г., касаеща групите граждански дела, не може да се извърши еднозначно сравнение с предходните години.

Средномесечно свършените дела през 2016 г. от един съдия от гражданско отделение на база 12 месеца е 47,48 бр. дела.

Средномесечно свършените дела през 2015 г. от един съдия от гражданско отделение на база 12 месеца е 57,24 дела, за 2014 г. – 41,38 бр., 2013 г. – 52,88 бр./.

Средната продължителност на разглеждане на граждански дела от насрочването им до постановяване на съдебния акт е 24,01 дни /за сравнение през 2014 г. е 18,57 дни, 2013 г. – 12,21 дни/.

Видно от посочените данни за постъплението на граждански дела за отчетната година, броят на приключилите дела и сроковете за свършване следва извода, че съдиите в гражданското отделение са работили при значително и сравнително еднакво натоварване. Следва да се отбележи, че от м. 08.2016 г. съдия Тенева е преместена в друг съд, което наложи делата й да бъдат преразпределени между останалите граждански съдии, а впоследствие разгледани от съдия Георгиева.Отново основното постъпление на делата е по заповедните производства и последвалите след това облигационни спорове.

През отчетния период са обжалвани общо 136 бр. граждански дела. От върнатите към края на отчетния период дела е видно, че 94 бр. съдебни актове са оставени в сила, което представлява 75,20%, изцяло отменени са 14 бр. дела – 11,20% по виновно поведение на съда, а по обективни причини - представяне на нови доказателства, отказ от иска пред въззивната инстанция или постигане на спогодба пред тази инстанция /невиновно поведение на съда/ - 6 бр. дела – 4,80%, 11 бр. – 8,80% съдебни акта са потвърдени в едната част, отменени или обезсилени по обективни причини в другата част.

За сравнение през 2015 г. са обжалвани общо 174 бр. граждански дела. От върнатите към края на периода дела е видно, че 114 бр. съдебни актове са оставени в сила, което представлява 66,67%, изцяло отменени са 32 бр. актове – 18,71%, от които: поради виновно поведение на съда – 17 бр., а по обективни причини - представяне на нови доказателства, отказ от иска пред въззивната инстанция или постигане на спогодба пред тази инстанция /невиновно поведение на съда/ - 15 бр.; 25 бр. – 14,62% съдебни акта са потвърдени в едната част, отменени или обезсилени по обективни причини в другата част. През 2014 г. са били обжалвани 203 бр. актове, постановени по граждански дела. От тях 129 бр. са били оставени в сила, което представлява 70,11%, 30 бр. са отменени изцяло – 16,30% и 9 бр. са отменени частично, поради представяне на нови доказателства, отказ от иска пред въззивната инстанция или постигане на спогодба пред тази инстанция /невиновно поведение на съда/ или 4,89%.

Сравнителният анализ на този показател през годините води до извода за едни отлични и стабилни резултати през изминалата година, като броят на изцяло потвърдените съдебни актове по граждански дела се е увеличил с 8,53%, като се констатира, че в по-голямата си част причината за отмяната на съдебните актове се дължи на невиновното поведение на съда.

Средномесечно съдиите от гражданското отделение са разглеждали по 51,68 бр. дела.

През годината няма постъпили молби за определяне на срок при бавност.

Изложените статистически данни и техният анализ дават основание да се приеме, че през 2016 г. се е запазила тенденцията за бързина при насрочване, разглеждане и решаване на делата.

В гражданското отделение при Районен съд – Казанлък през 2016 г. са работили съдиите: Йовка Пудова, Кети Косева, Нейко Нейков, Валентина Тодорова, Ваня Тенева – до м. 08.2016 г. и съдия Стела Георгиева от м. 08.2016 г. За тяхната работа към доклада е приложена таблица.

И през отчетната година, продължи практиката съдебните секретари да изготвят ежемесечно справки за движението на делата по чл. 310 ГПК, както и за неизготвените в законовите срокове съдебни актове. Изводите от тези справки сочат спазване на предвидените в законите срокове, което също е много добър показател за работата на съдиите в гражданското отделение.

Натовареността на съдиите в Районен съд – Казанлък по щат за изминалата 2016 г. е 41,63 бр. дела спрямо делата за разглеждане.

За 2015 г.- г. е 44,85 бр. дела спрямо делата за разглеждане, за 2014 г. е 34,49 бр. дела, през 2013 г. – 42,93 бр./ и спрямо свършените – 38,36 бр. дела / за 2015 г. – 41,25 бр., за 2014 г. – 31,30 бр., за 2013 г. – 39,36 бр./

Действителната натовареност през 2016 г. общо за съда е 41,28 бр. дела. За сравнение действителната натовареност през 2015 г. общо за съда е 44,85 бр. дела, през 2014 г. е 33,93 бр. дела спрямо делата за разглеждане, като през 2013 г. е била 42,34 бр. дела и спрямо свършените – 38,04 бр. дела /за 2015 г.- 41,25 бр. дела, през 2014 г. – 30,79 бр., 2013 г. – 38,82 бр./

1. **СЪДЕБНО ИЗПЪЛНЕНИЕ**

През изминалата 2016 год. съдебно-изпълнителната служба работи за поредна година с щат един държавен съдебен изпълнител - Стефка Хиновска и двама съдебни служители. Поради това отново беше създадена организация при необходимост съдебен изпълнител Хиновска да бъде замествана от съдиите от гражданското отделение по график.

През отчетния период в съдебно-изпълнителната служба при Казанлъшки районен съд за 2016 г. са постъпили 217 дела /за сравнение през 2015 г. са били 247 бр. дела, за 2014 г. - 337 бр. дела/. Намаляването на изпълнителните дела в сравнение с миналата година е незначително, като през 2017 г. се очаква увеличение на делата предвид обстоятелството, че събирането на държавните вземания /съдебните такси, глоби и др./ се възлага на ДСИ.

|  |  |  |
| --- | --- | --- |
| **ГОДИНА** | **ПОСТЪПИЛИ ДЕЛА** | **СЪБРАНА СУМА /ЛВ./** |
| **2016** | 217 | 290 041 |
| **2015** | 247 | 504 937 |
| **2014** | 337 | 376 931 |
| **2013** | 784 | 373 899 |
| **2012** | 477 | 472 593 |

Средномесечното постъпление на дела на един държавен съдебен изпълнител за 12 месеца е 18,08 бр. дела. За сравнение за 2015 г. - 20,58 бр. , за 2014 г. – 28,08 бр., 2013 г. – 65,34 бр./.Натовареността е намаляла в сравнение с предходната година,но следва да се отчете, че в съдебно-изпълнителна служба работи само един държавен съдебен изпълнител, като има за приключване и значителен брой образувани дела от предходни години.

При общо 3 997 бр. изпълнителни дела за разглеждане, свършените са 164 бр., в т.ч. и 20 бр. изпратени на друг съдебен изпълнител, което представлява – 4,10%. /за 2015 г. - 5,64%, за 2014 г. – 10,35%, 2013 г. - 8.23 %/. Този показател е намален в сравнение с предходната календарна година.

Останали несвършени дела са 3833 бр. /за сравнение за 2015 г. са били 3 780 бр., 2014 г. - 3759 бр., 2013 г. - 3856 бр./. Налице е тенденция на устойчивост в броя на несвършените дела в последните четири години. Най-голям брой несвършени дела /2107 бр./ са в полза на юридически лица, в т.ч. в полза на банки.

Събраната сума е в размер на 290 041 лв. /за 2015 г. - 504 937 лв., за 2014 г. – 376 931 лв., 2013 г. - 373 899 лв./. Прави впечатление, че събраната сума в сравнение с предходните календарни година е значително намаляла. Останалата за събиране сума в края на отчетния период е в размер на 4 063 457лв. /за 2015 г. - 4 248 309 лв., за 2014 г. – 4 583 695 лв., 2013 г. – 9 123 555 лв./.

През 2016 г. са постъпили 2 бр. жалби против действията на ДСИ, от които едната е уважена. За сравнение през 2015 г. не са постъпили жалби против действията на съдебния изпълнител, през 2014 г. жалбите са били 2 бр. /неуважени/, 2013 г. - 3 бр. /неуважени/.

От горното следва, че качеството на изпълнителните действия е много добро. И през отчетната година забавянето на движението на изпълнителните дела се дължи най-вече на недостатъчна активност от взискателите за посочване способ на изпълнение и своевременно внасяне на държавни такси, липса на имущество на длъжниците, като много от тях използват възможността да спестят сумата от пропорционална такса, ако внесат задължението си в доброволния двуседмичен срок.

През 2016 г. в Съдебно-изпълнителна служба при Районен съд – Казанлък беше извършена тематична планова проверка за дейността на държавния съдебен изпълнител за периода от 01.01.2015 г. до 31.12.2015 г. от Инспектората на Министерство на правосъдието.От приложения доклад за резултатите от извършената проверка по образуване, движение и приключване на изпълнителните дела се установява, че е дадена положителна оценка като цяло на работата на съдебно-изпълнителна служба, като е отчетено, че натовареността на съдия Хиновска е по-висока от тази на други ДСИ и е определена като средна към висока натовареност. Във връзка с направените препоръки беше издадена Заповед № 121/05.12.2016 г. на административния ръководител с цел подобряване на работата и организацията в съдебно-изпълнителна служба.

1. **СЛУЖБА ПО ВПИСВАНИЯТА**

Сравнителен анализ на вписванията за последните четири години:

|  |  |
| --- | --- |
| **Година** | **Брой на вписвания** |
| 2016 | 10 862 |
| 2015 | 10 747 |
| 2014 | 10 517 |
| 2013 | 10 045 |
| 2012 | 8 607 |

През 2016 г. са постъпили 10 862 бр. актове, подлежащи на вписване, отбелязване или заличаване. Постановени са 6 бр. откази за вписване, от които 2 бр. са обжалвани. Единият е потвърден от Окръжен съд – Стара Загора, а по втория от тях съдът не се е произнесъл. Приключени са 10 856 бр. вписвания. Образувани са 7 031дела.

За сравнение през 2015 г. са постъпили 10 750 бр. актове, подлежащи на вписване, отбелязване или заличаване. Постановени са 3 бр. откази, които са влезли в сила. Приключени са 10747 бр. вписвания. Образувани са 7393 бр. нотариални дела. През 2014 г. са постъпили 10520 бр. актове, подлежащи на вписване, отбелязване или заличаване. Постановени са 3 бр. откази, от които 2 бр. са влезли в сила. Приключени са 10517 бр. вписвания. Образувани са 7186 бр. нотариални дела.

През сравнителния петгодишен период се установява трайна тенденция за увеличение броя на вписванията, като по този начин е налице по-голямо натоварване на съдиите по вписванията. Независимо от това е създадена много добра организация за работа от съдиите по вписванията Боряна Дянкова и Гергана Домузова, като същите се редуват при ползването на платения си годишен отпуск.

1. **ОСЪЩЕСТВЕН КОНТРОЛ и ПРЕДПРИЕТИ МЕРКИ, свързани с организацията на работа на съда.**

В Районен съд – Казанлък са приети вътрешни правила, които при необходимост през изминалата календарна година бяха актуализирани, както и бяха създадени нови.Същите са публикувани на интернет-страницата на съда и на локалната страница на съда, като са сведени до знанието на всички магистрати и съдебни служители, както следва:

\*Вътрешни правила за работата на Общото събрание на съдиите при Районен съд – Казанлък;

**\*** Вътрешни правила за присъждане възнагражденията на съдебните заседатели в Районен съд – Казанлък;

**\*** Изменения и допълнения въвВътрешни правила за разпределение на делата на случаен принцип чрез Централизираната система за случайно разпределение на делата.

От 2014 г. в Районен съд – Казанлък се води регистър на отводите. Направените констатации за 2016 г. са следните: Общият брой на отводите в Районен съд – Казанлък е 32, от които са направени 14 отвода по граждански дела, като по 8 от тях са се отвели всички магистрати. Отводите по наказателни дела са 18.

За сравнение през 2015 г. са направени 9 бр. отводи по граждански дела, като по 6 бр. дела са се отвели всички съдии. Съдиите от наказателно отделение са се отвели по 26 бр. дела, като само по 2 от тях са се отвели всички съдии в съда. През 2014 г. отводите в двете отделения са били съответно 16 бр. в наказателното отделение и 17 бр. в гражданското отделение, като по никое от делата няма направен отвод на всички съдии от съда.

Констатира се намаление на отводите в наказателно отделение в сравнение с 2015 г., като в тази връзка намирам, че следва да се прави ежегодно анализ на направените отводи и самоотводи и в двете отделения на съда, тъй като завишения им брой води и до различна натовареност на съдиите в отделенията.

1. **ФИНАНСОВА ОБЕЗПЕЧЕНОСТ**

Първоначално с решение на ВСС по протокол № 5/28.01.2016 г. утвърденият бюджет на съда за 2016 г. беше в размер на 1 397 397 лв. След неколкократни компесаторни промени с решения на ВСС, към 31.12.2016 г. беше утвърден окончателен бюджет в размер на 1 462 278 лв. Същият е изпълнен в размер на 1 452 125 лв., като от него за трудови възнаграждения на персонала са изразходвани 876 657 лв., за социални осигуровки – 266 385 лв. и за текуща издръжка - 141 294 лв., в която се включват възнагражденията на вещи лица и съдебни заседатели, консумативи /електроенергия, газ, вода, канцеларски материали и др./ Не са констатирани проблеми през изминалата година с разходването на бюджета, като същият е бил актуализиран за обзавеждането на 5 бр. зали, придобиване на озвучителна и записваща техника в тях, 2 бр. копирни машини, като несъмнено при планирането на новия бюджет за 2017 г. следва да бъдат заложени и други материални придобивки за съда - обзавеждане с нови мебели и реконструкция на част от помещенията на партерния етаж и съдебно деловодство, с цел по-ефективното им използване, подобряване на работната среда на съдебните служители и най-вече осигуряване на по-достъпна и удобна среда на гражданите.

Продължава ползването на текстообработваща програма WORD от всички съдии и съдебни служители,като беше инсталирана по-новата версия, правната програма „АПИС-7”, която своевременно се актуализира, съгласно сключения договор. Бюро “Съдимост” продължава да работи със софтуерен продукт, единен за цялата страна. Счетоводната служба ползва програмата „TEREZ”.

1. **СГРАДЕН ФОНД И ТЕХНИЧЕСКА ОБЕЗПЕЧЕНОСТ**

**СГРАДЕН ФОНД**

Съдебната сграда е публична държавна собственост. През 2016 г. бе издаден акт за публична държавна собственост № 8719/18.11.2016г. на Областен управител – Стара Загора. Предоставени са права за управление на Районен съд и Районна прокуратура. С решение по протокол № 38/14.12.2005 г., ВСС задължи органите на съдебна власт и други органи, които са настанени в съдебните палати, да разпределят и разплащат ежемесечно от 01.01.2006 г., разходите за издръжката по предварително определена методика. Районен съд, Районна прокуратура, Агенция по вписванията, ОЗ “Охрана“ – Стара Загора и банката, обслужваща банковия офис в съдебната палата, подписаха протоколи за разпределение, съобразно заеманата от всеки орган площ. От 2010 г. разходите се изплащат ежемесечно, съгласно дадените в одитния доклад препоръки.

От месец януари 2006 г. в сградата има обособен пост за охраняване на обществения ред и осъществяване на пропускателен режим и сигурност, който се носи от шест служители на Областно звено „Охрана” – Стара Загора. Към настоящия момент, след работно време и в почивните дни охраната се осигурява от друга лицензирана фирма за охрана, спечелила централизиран конкурс.

Със заповед № ЛС-04-1459/26.10.2015 г. на Министъра на правосъдието беше извършено разпределение на ползването на помещенията в съдебната палата.

**ТЕХНИЧЕСКА ОБЕЗПЕЧЕНОСТ**

През 2016 г. по искане на съда бяха отпуснати от ВСС и усвоени от Районен съд – Казанлък парични средства, както следва:

- 1 500 лв. за доставка и монтаж на климатик за сървърно помещение */Решение на ВСС по Протокол № 18/14.04.2016 г./;*

- 21 412 лв. за изработка и доставка на нови мебели за 3 бр. съдебни зали, реновиране на съществуващи мебели в 2 бр. съдебни зали и във фоайетата на трите етажа на съдебната палата */Решение на ВСС по Протокол № 20/12.05.2016 г./;*

- 3 951 лв. за закупуване на 4 броя системи за звукозапис за съдебни зали и 5 броя повикваща техника за съдебни зали /*Решение на Пленума ВСС по Протокол № 42/17.11.2016 г./;*

-12 700 лв. за закупуване на 2 бр. многофункционални копирни машини /*Решение на Пленума ВСС по Протокол № 45/08.12.2016 г.*/;

- 871 лв. за закупуване на 5 бр. монитори и 1 бр. DVI кабел /*Решение на Пленума ВСС по Протокол № 45/08.12.2016 г.*/.

С Решение на комисия ”Професионална квалификация и информационни технологии” по Протокол № 35/26.10.2016 г. искането на председателя на Районен съд – Казанлък за отпускане на средства за закупуване на информационно озвучителни системи за съдебните зали бе отложено до определяне на единен лимит за информационните табла.

Усилията за следващата календарна година следва да бъдат насочени към ремонт на деловодството при Районен съд – Казанлък и подобряване на условията за работа на съдебните служители, работещи в бюро „Съдимост“ и изпълняващи технически длъжности, като следва да бъдат подменени и мебелите и оборудването в деловодствата на съда.

В заключение искам да отбележа,че изминалата календарна 2016 г. беше изпълнена с предизвикателства както за съдиите и съдебните служители,така и за ръководството на Районен съд – Казанлък. Наложи се магистратите от гражданското отделение да работят в намален състав за продължителен период от време, което несъмнено доведе до по-голямото им натоварване през годината. Съдебните служители в гражданското и наказателно деловодство също работиха в намален състав по обективни причини,както и беше отбелязано по-горе постъпиха нови съдебни служители,които предстои да бъдат обучавани. Независимо от това, всички работиха всеотдайно и отговорно,като съдът постигна отлични резултати,свързани с качеството на постановените съдебни актове, бързината при разглеждането и движението на делата, което се дължи на съвместната и екипна работа на магистрати и служители.

Вярвам в капацитета, всеотдайността, себеутвърждаването на всеки един от магистратите и съдебните служители в Районен съд – Казанлък, като се надявам, че с общи усилия ще допринесем за повишаване на авторитета му пред гражданите и изграждане помежду ни на отношения, базирани на честността, колегиалността и уважението.

Благодаря на всички колеги и съдебни служители за положения труд през изминалата година, като пожелавам много здраве на тях и на техните семейства и нека не спираме да се развиваме, да бъдем колегиални и търпеливи един към друг и да упражняваме тази отговорна професия с чест и достойнство.

**Януари, 2017 г. АДМ. РЪКОВОДИТЕЛ:**  Р. Маждракова